b'\n_START_ARTICLE_\nMehitamata maismaas\xc3\xb5iduk\n_START_PARAGRAPH_\nMehitamata maismaas\xc3\xb5iduk (ingl unmanned ground vehicle, l\xc3\xbchend UGV) on maismaas\xc3\xb5iduk, mille pardal ei ole juhti. S\xc3\xb5iduk t\xc3\xb6\xc3\xb6tab kas iseseisvalt v\xc3\xb5i kaugjuhtimisega (ingl k remotely operated vehicle, l\xc3\xbchend ROV). UGV-sid on v\xc3\xb5imalik kasutada eri eesm\xc3\xa4rkidel, mis v\xc3\xb5ivad olla juhile ohtlikud, ebamugavad v\xc3\xb5i v\xc3\xb5imatud. UGV-sid kasutatakse peamiselt transpordi-, r\xc3\xbcnde-, eridemineerimis- ja luure-eesm\xc3\xa4rgil.\n_START_SECTION_\nLiigid\n_START_PARAGRAPH_\nUGV-sid on v\xc3\xb5imalik liigitada nende suuruse ja otstarbe j\xc3\xa4rgi. Paljud UGV-d on modulaarsed ning seet\xc3\xb5ttu saab nende otstarvet muuta ja \xc3\xbchel platvormil v\xc3\xb5ib olla rohkem kui \xc3\xbcks otstarve.\n_START_SECTION_\nJuhtimine\n_START_PARAGRAPH_\nK\xc3\xb5ik UGV-d v\xc3\xb5ib liigitada juhtimismeetodi j\xc3\xa4rgi kahte klassi: autonoomsed ja kaugjuhitavad.\n_START_SECTION_\nKaugjuhitavad UGV-d\n_START_PARAGRAPH_\nKaugjuhitavad UGV-d on k\xc3\xb5ik s\xc3\xb5idukid, mida juhendab operaator kaugjuhtimispuldi abil. K\xc3\xb5ik s\xc3\xb5iduki tegevused s\xc3\xb5ltuvad selle operaatori antud k\xc3\xa4skudest. S\xc3\xb5iduk v\xc3\xb5ib saata operaatorile erinevate sensorite andmeid ja/v\xc3\xb5i kaamerapilti._NEWLINE_T\xc3\xa4nap\xc3\xa4eval on kaugjuhitavad UGV-d levinuimad. Valdavalt kasutatakse neid inimeste asemel ohtlike \xc3\xbclesannete t\xc3\xa4itmiseks, n\xc3\xa4iteks l\xc3\xb5hkeseadete demineerimist\xc3\xb6\xc3\xb6del. UGV-d v\xc3\xb5imaldavad operaatoril saada \xc3\xbclevaadet olukorrast, kus selle operaatori kohalolek v\xc3\xb5ib olla ohustatud. N\xc3\xa4iteks 2011. aastal Jaapanis Fukushima tuumakatastroofis saadeti k\xc3\xb5ige esimesena uurima ja selle kahjusid hindama v\xc3\xa4hemalt seitse UGV-d ja kaks UAV-d (mehitamata \xc3\xb5hus\xc3\xb5idukit). Need olid varustatud (termo)kaameratega, kiirgusanduritega, mikrofonidega ja muude vahenditega, mis aitasid inforatsiooni ohutult koguda. Kogumine oleks muidu olnud radioaktiivse kiirguse t\xc3\xb5ttu \xc3\xa4\xc3\xa4rmiselt ohtlik._NEWLINE_Kaugjuhitavaid UGV-sid kaasatakse p\xc3\xa4\xc3\xa4ste- ja rahutagamisoperatsioonidel, seiretel ja patrullimistel. Politsei ja s\xc3\xb5jav\xc3\xa4gi kasutab relvastatud UGV-sid (ehk UGCV) tulevahetustes, v\xc3\xa4hendades nii inimohvreid.\n_START_SECTION_\nLiikumine\n_START_PARAGRAPH_\nUGV-d peavad olema v\xc3\xb5imelised liikuma eri maastikel ja v\xc3\xa4ltima takistusi. Selleks rakendatakse eri s\xc3\xbcsteeme, mis seda v\xc3\xb5imaldavad. S\xc3\xb5idukid peavad olema v\xc3\xb5imelised liikuma nii tasasel kui ka ebatasasel pinnal, kaldpindadel, treppidel. Nad peavad \xc3\xbcletama \xc3\xa4\xc3\xa4rekive ja muid takistusi, mille \xc3\xbcletamine on loomulik inimestele ja loomadele.\n_START_SECTION_\nRoomikud\n_START_PARAGRAPH_\nRoomikud on levinuim UGV-de liikumisviis. Roomikutel on k\xc3\xb5ige suurem kokkupuutepind maaga ning seet\xc3\xb5ttu on eba\xc3\xbchtlasel pinnal s\xc3\xb5iduk k\xc3\xb5ige stabiilsem. Seet\xc3\xb5ttu on roomikud ideaalsed EOD robotitele ja UGCV-dele.'